Iroih sadang bamanuang di muko rumahnyo. Dari rawuik muko, bantuknyo Iroih sadang baibo ati. Sabana panjang pangananyo, ditambah lo dek ratok saluang nan sahuik-manyahuik. Sabana kusuik mukonyo. Cando urang kamatian laki—padahal nan inyo alun juo balaki lai. Katiko sadang duduk bamanuang tu, tibolah Barinam. Bajalan sambia bagumam. Sadang rancak mungkin harinyo kini.
“Saluang main kini mah, Roih,” gunja si Barinam sambia galak manih.
“Antahlah, Ni. Panjang pangana waden kini,” baleh Iroih capek-capek.
“E, e, e, alah ba”waden-waden’ lo mangecek bagai. Kapunduang!”
“Astaga, kilaf Iroih, Ni. Kapunduang? Ondeh! Lah pandai pulo uni mampacaruikan Ambo kini, mah. Lera!”
“Ha? Durako! Sakik utak lah paja ko ko ha? Cingkahak kini lo parangai mah. Lah takasa lo muncuang si Barinam dek nyo ha!”
“Hualah! Ko hati dek sadang karuh mah, Ni. Amak lah manyasak-nyasak lo nak ka mambuek samba cubadak ha. Lah taragak lo maimbau si pamanggia je. Ampun, Ni! Ampun! Kok indak ka Ni Nam, kama lah ambo ka mangadu lai ko?”
“Tu ba a? Ka manunggu bujang matah tu pulang dari rantau lo Iroih? Kiamaik hari a, alun tantu gai inyo takana ka Iroih lai tu. Paja kurang aja tu mah! Antah lah mati tagang gai inyo di sinan.”
“Hualah! Indak bagai doh. Jan maungkik luko lamo lai, Ni. Lesuik ambo beko dek takana itu ju baru. Carianlah Iroih calon, Ni Nam. Kabanyo, bujang-bujang di Padang coga-coga je. Jadi Ni Nam ka Padang duo hari lai? kok bulih, pai Iroih ciek. Kok lai ka tabao lo anak bujang urang ciek eh.”
“Calik lu. Aman tu! Eh, eh, ado ciek, inyo rang kayo gadang. Cuma, inyo alah baumua. Sawah banyak, rumah banyak. Tampang, pas-pasan lah. Inyo bagala. Sadang mancari bini lo kini. Lai katuju?” kecek Barinam sambia galak mancimeeh.
“Oooo, nak ka manjadian Iroih si Siti Nurbaya lo, Ni Nam? Dek urang gaek ambo disuruh balaki. Indak arok dek gunuang ameh doh. Sabana tega mah,” rarau si Iroih.
“Bia dikenang urang lo eh. Hahaha. Kok iyo takah tu, tu lah ado lo pusaro Iroih di bukik mah ndak. “Kuburan Siti Rosalina jo Bujang Matah” aduuh, kan coga dek Iroih tu.”
“Mancari-cari karajo pemda se namo tu mah. Lai tantu dek Ni? Indak ado gai kuburan Siti Nurbaya tu tu doh. Karajo pemda se nyeh mah. Kok indak cayo, bongkalah kuburan tu. Amuh se Ni Nam kanai kicuh?”
“Ha? Kanai kicuh tagak se kami?”
“Tantu di den!”
“Woi! Den garumeh muncuang tu lai.”
“Ampun-ampun! Indak lai, indak. Kini hari sadang buruk mah, Ni. Takasa muncuang senek.”
“Kok indak amuh, ado lo caro baru kini lai, mah. Capek reaksi e. Disabuik-sabuik urang sapanjang jalan.”
“A tu?”
“Danga elok-elok. Amak di ma? Jan sampai tangaran lo, tabik rabo e gah.”
“Amak pai pengajian. Sambia arisan. Itu lo gaya urang kini. Nan pangajian basikareh ju, nan gunjiang lalu ju, nan arisan taruih ju. Amak-amak jaman kini. Ckckck”
“Pabian se lah. Itu lo candu e. Kah ko ha, ado nampak di internet dek Ni patang, padusi manjua rumah, lengkap jo inyo-inyo bagai. Harago e samiliar kurang je!”
“Ha tu?”
“Batang karambia kan lai banyak? Parak e kan lai laweh?”
“Ha tu?”
“Buek lo kah tu. “Dijua, Parak Karambia jo Urang-Urang E. Harago, Bisa Nego, tapi segetek nyeh! Minat? Cuma untuk Pembeli Nan Serius! Hahaha. Kan keren dek iroih tu. Jadi artis sudah tu lai. Murah jadi artis tu nyeh du.”
Sasudah itu, bangkak rabu si Iroih. Didatik-datikannyo jari-jarinyo.
“Kapunduang Ni Nam, Mah!” (*)
Objek wisata adalah tempat untuk rekreasi. Melepas penat bersama keluarga atau teman di hari libur.
min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn pap_Latn min_Latn min_Latn min_Latn kmb_Latn min_Latn min_Latn min_Latn umb_Latn min_Latn umb_Latn min_Latn min_Latn lus_Latn ind_Latn